**Plamičak sreće**

Ne brinite se. Sve je u redu. Poželela sam da na neki način da ulepšam dan nekome i da uvedem više ljubavi u ovaj svet pun nezgodnih i neprijatnih stvari. Zato, molim vas, potrudite se da pročitate ovu moju poruku. Kao što znate, proglašena je pandemija Korona virusa pre mesec i po dana. Ako ste dobili ovu poruku, znajte da mi na neki način značite, da vas volim i da želim da se čuvate tokom ovakvog perioda. Povazdan mislimo o lošim stvarima i posledicama koje ovo vreme može da donese.

U životu sam upoznala mnogo predivnih ljudi, a ako vama šaljem ovu poruku, znači da i vi spadate u tu većinu. Tokom izolacije, preko socijalnih medija sam takodje upoznala mnoge predivne ljude i jedva čekam da ih vidim i zagrlim posle ove karantinske nesanice. Sve vreme provedeno u karantinu sam se osećala kao neka divlja životinja zarobljena zauvek u ne-tako komotnom zoološkom vrtu. Osećanja su vrištala u mojoj duši, nestrpljivo želeći da izadju. Ovakvim tempom ona postaju sve više i više zamršena i zakomplikovana, toliko da više ni sama ne znam šta zaista osećam. Zbog toga sam odlučila da napišem i da vam pošaljem ovu poruku. Već duže vreme razmišljam o pisanju ovog teksta i nikako da odlučim šta je najbolje. Oduvek sam želela nešto ovako da napišem i da time pokažem koliko je u stvari lako ulepšati nekome dan i nasmejati ga. Hvala vam što postojite. Hvala vam što ste pričali sa mnom bar jedanput. Hvala vam što imate ulogu u mom životu. Hvala vam što ste me pitali kako sam. Hvala vam što ste bili uz mene kad mi je trebala podrška. Ja sam taj tip ljudi koji je veoma emotivan, pun ljubavi i koji želi da iskaže svoje emocije ako ima bilo kakve prilike. Mogu da vam budem rame za plakanje ili neko ko će vas saslušati kad nemate nikoga. Meni možete da se posvetite kad god; uvek ću vas utešiti, pokušati da vas razvedrim i kazati da će sve biti u redu, jer, jednom stvarno i hoće. Ako se osećate melanholično, depresivno, anksiozno, ili, jednostavno, tužno, posvetite se meni. Zamislite da sam neki vaš dnevnik i da možete sve što poželite da napišete u njega. Naravno, sve ostaje medju nama dvoma. Nemojte se nikada osećati nevoljeno ili usamljeno, jer uvek postoje drugi ljudi i ja koji brinu za vas i koji vam žele najbolje. Hvala još jednom. Ovo nije nikakva oproštajna poruka ili bilo šta slično. Ovo je poziv da ulepšamo ovaj mračan i jednoličan svet zajedno, jer je to najneophodnije u ovakvoj situaciji u kakvoj smo. Zaista se nadam brzom nestanku svih loših misli i emocija, oporavku svih onih koji su se na neki način mentalno povredili. Da nije ove silne tame u svačijem srcu, možda bih ipak bila srećnija.

Zapamtite, jaki smo i proći ćemo zajedno kroz ovaj pakao. Osećajte se slobodno da prosledite ovu poruku drugim ljudima ako ste uz mene. Želim vam sve najbolje i da ostanete živi i zdravi, u mentalnom i fizičkom smislu. Čuvaj se. Ostani kod kuće! Sutra može biti kasno.

Elena Popović VIII3